# PAS “Daugavpils siltumtīkli” Energopārvaldības politika

## Mērķi

1.1.1 PAS “Daugavpils siltumtīkli” ir Daugavpils pilsētas pašvaldības uzņēmums, kura mērķis ir nodrošināt centralizētās siltumapgādes pakalpojumus Daugavpils pilsētā.

1.1.1 Efektīva siltumenerģijas ražošana un pārvade ir būtisks nosacījums patērētājiem izdevīgu pakalpojumu sniegšanā un demonstrē atbildīgu pieeju vides resursu izmantošanā. PAS “Daugavpils siltumtīkli” uztur un attīsta siltumapgādes sistēmas patērētājiem optimālākajā veidā, ievērojot ekonomiskos, sociālos un vides aizsardzības nosacījumus, maksimāli izstrādājot siltumenerģiju koģenerācijas procesā un izmantojot vietējos, atjaunojamos un videi draudzīgus kurināmā veidus un energoresursus.

## Operacionālā politika

1.2.1 Mēs izvērtējam enerģijas izmaksas, patēriņu un ietekmi uz vidi, projektējot katlu māju un siltumtīklu atjaunošanu un izbūvi, kā arī, veicot iekārtu un pakalpojumu iegādi, kas ietekmē būtisku enerģijas patēriņu.

1.2.2 Siltuma ražošanas un pārvades iekārtu un cauruļvadu apkope un uzturēšana tiek veikta plānveidīgi, lai pēc iespējas novērstu neparedzētus siltuma padeves pārtraukumus, ražošanas novirzes, siltumnesēja noplūdes un nelietderīgu enerģijas patēriņu.

1.2.3 Lai pēc iespējas ātrāk novērstu iekārtu un cauruļvadu bojājumus vai darbības novirzes no normas, kas var negatīvi ietekmēt energoefektivitāti, katra darbinieka pienākums, kas strādā uzņēmuma uzdevumā, ir ziņot par šo faktu savam maiņas vadītājam, tiešajam vadītājam vai par iekārtu apkalpošanu atbildīgajam personālam.

1.2.4 Veicot iepirkumus, mēs ņemam vērā ne tikai sākotnējos iegādes un uzstādīšanas izdevumus, bet arī ekspluatācijas un uzturēšanas izmaksas visā iekārtu dzīves ciklā vai investīciju atmaksāšanās periodā.

## Informācija un komunikācija

1.3.1 Mēs komunicējam šo energopārvaldības politiku uzņēmuma darbiniekiem, kā arī apakšuzņēmējiem, kas ietekmē būtisku enerģijas patēriņu.

1.3.2 Komunikācija ar darbiniekiem tiek nodrošināta ražošanas plānošanas sapulcēs, lai informētu par energopārvaldības mērķiem, to izpildi, kā arī iespējamajiem energoefektivitātes uzlabojumiem.

1.3.3 Mēs informējam mūsu patērētājus, iedzīvotājus un citas ieinteresētās puses par mūsu energopārvaldības politiku, mērķiem un darbības rezultātiem, publicējot uzņēmuma ceturkšņa darbības pārskatus mūsu web lapā.

1.3.4 Mēs nodrošinām komunikāciju ar patērētājiem, lai efektīvi identificētu iespējamos siltumapgādes traucējumus.

## Zināšanas un kompetence

1.4.1 Mūsu darbiniekiem mēs nodrošinām iespējas papildināt savu kompetenci un zināšanas, kas var uzlabot uzņēmuma energoefektivitātes rādītājus.

1.4.2 Mēs definējam prasības ārējiem piegādātājiem un apakšuzņēmējiem iepirkuma procedūru ietvaros, tai skaitā nosakot personāla kompetenci jomās, kas ietekmē būtisku enerģijas patēriņu un nosakot prasības savstarpējai komunikācijai.

## Resursi

1.5.1 Resursi uzņēmuma energoefektivitātes uzturēšanai un uzlabošanai tiek plānoti un piešķirti ikgadējā budžeta ietvarā, kā arī, veicot konkrētu investīciju projektu plānošanu. Kur tas ir iespējams, energoefektivitātes uzlabošanai mēs piesaistām ārējus finansējuma avotus.

1.5.2 Energoefektivitātes uzlabojumi, kuru paredzamais atmaksas periods ir mazāks nekā viens gads, var tikt realizēti esošo vadības pilnvaru līmenī bez budžeta apstiprināšanas procesa.

## Atbilstība un nepārtraukta uzlabošana

1.6.1 Mēs apņemies regulāri pārskatīt un nodrošināt atbilstību enerģijas patēriņa un lietošanas jomu regulējošo normatīvo aktu, līgumu un standartu prasībām. Atbilstība šīs Energopārvaldības politikas, kā arī ārējām prasībām tiek izvērtēta vismaz reizi gadā, veicot iekšējos auditus, kā arī pēc jaunu saistošo normatīvo aktu stāšanās spēkā un, noslēdzot līgumus par enerģijas piegādi vai precēm un pakalpojumiem, kas ietekmē būtisku enerģijas lietošanu.

1.6.2 Mēs veicam energopārvaldības sistēmas darbības pārskatīšanu un uzlabojumu plānošanu vismaz reizi gadā, sekojot iekšējā audita un plānošanas ciklam.

Valdes loceklis A.Kuzņecovs